ชสอ.ลดดอกเบี้ย ยกแผงทั้งฝาก-กู้
ชสอ.ลดดอกเบี้ยยกแผงทั้งเงินฝาก-ให้กู้ แต่ยังจ่ายดอกเบี้ยฝากสูงกว่าธนาคารพาณิชย์
29 มิ.ย. 2559

ชสอ.ลดดอกเบี้ยยกแผงทั้งเงินฝาก-ให้กู้ แต่ยังจ่ายดอกเบี้ยฝากสูงกว่าธนาคารพาณิชย์
พล.ท.วีระ วงศ์สรรค์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.ได้ปรับอัตราดอกเบี้ยเงินฝากประจำและอัตราดอกเบี้ยตั๋วสัญญาใช้เงินใหม่ทั้งหมด เพื่อให้สอดคล้องกับภาวะเศรษฐกิจและตลาดเงิน แต่ยังคงนโยบายอัตราดอกเบี้ยเงินฝากสูงกว่าธนาคารพาณิชย์เพื่อเป็นทางเลือกให้กับผู้ฝากเงิน
สำหรับเงินให้สินเชื่อมีการปรับลดอัตราดอกเบี้ยลง 0.2% โดยเงินกู้ระยะสั้นปรับลดลงจาก 4.6% เป็น 4.4% เบี้ยเงินกู้ระยะปานกลางจาก 5.05% เป็น 4.85% เงินกู้ระยะยาวจาก 5.15% เป็น 4.95% เงินกู้โครงการพิเศษเพื่อชำระหนี้สถาบันการเงินจาก 4.6% เป็น 4.4% เงินกู้โครงการเงินกู้พิเศษ 2 เพื่อการบริหารสหกรณ์ จาก 4.2% เป็น 4% มีผลวันที่ 30 มิ.ย. 2559 
ขณะที่อัตราดอกเบี้ยเงินฝากที่ปรับลดลง เช่น เงินฝากระยะ 7-14 วัน อัตราดอกเบี้ย 0.85-1.1% ออมทรัพย์ 0.25-0.6% เงินฝาก 1 เดือนดอกเบี้ย 0.6-1.15% เงินฝาก 3 เดือนดอกเบี้ย 1.05-1.75% เป็นต้น รวมทั้งปรับลดอัตราดอกเบี้ยตั๋วสัญญาใช้เงิน เช่น ตั๋วสำหรับบุคคลธรรมดาประเภทเผื่อเรียกเหลือ 0.15-0.5% ตั๋วระยะเวลา 1 เดือน ดอกเบี้ย 0.6-1.15% เป็นต้น โดยดอกเบี้ยเงินฝากของ ชสอ. สูงกว่าเงินฝากธนาคารพาณิชย์ประมาณ 0.1-0.9% เช่น เงินฝากธนาคารพาณิชย์ประเภท 3 เดือนอยู่ที่ 0.9-1% ต่ำกว่าของ ชสอ. 0.15-0.75% เป็นต้น